༡༤༣༽༄། ། རྗེ་ནཱ་རོའི་གདམས་ངག་མི་ལའི་ཐུགས་ལ་ཤར་བ་རུང་རྒང་པར་སྤྲིངས་པ། ། »» ཨོཾ་སྭསྟི། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུང་ཐུགས་ཀྱི་ངོ་བོ་ཉིད། ། འགྲོ་བ་ཀུན་གྱི་སྐྱབས་གཅིག་པུ། ། བླ་མ་རིན་ཆེན་ཞབས་ལ་འདུད། ། འདས་པའི་དུས་སུ་སྔོན་བྱུང་བའི། ། སངས་རྒྱས་གྲངས་མེད་མཉེས་མཛད་ཅིང་། ། བསོད་ནམས་ཚོགས་ཆེན་རབ་བསགས་པས། ། ཤཱཀྱ་སེང་གེའི་བསྟན་པ་ལ། ། ལྔ་བརྒྱའི་ཐ་མར་རྨད་བྱུང་བ། ། འགྲོ་བ་ཀུན་གྱི་གཉེན་གཅིག་པུ། ། བསྟན་པ་མི་ནུབ་རྒྱལ་མཚན་འཛིན། ། བསླབ་གསུམ་རྒྱན་གྱིས་བརྒྱན་པ་ཡི། ། ལྷ་དང་བཅས་པའི་འཇིག་རྟེན་གྱི། ། མཆོད་ཅིང་བཀུར་བར་གྱུར་པའི་གནས། ། རྟག་ཏུ་ངུ་དང་ནོར་བཟང་བཞིན། ། ཚད་ལྡན་བླ་མ་དམ་པ་ཡི། ། སྐུ་གསུང་ཐུགས་ཀྱི་བདུད་རྩིའི་བཅུད། ། ཐུགས་ཀྱི་དཔལ་བེའུ་རབ་བཀང་ནས། ། སྐལ་ལྡན་མང་པོ་སྨིན་པར་མཛད། ། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུང་ཐུགས་ཀྱི་ངོ་བོ་ཉིད། ། དཔལ་ལྡན་ཕག་མོ་གྲུ་པ་ཡི། ། སྐུ་གསུང་ཐུགས་ཀྱི་ཡེ་ཤེས་མཆོག། གཉིས་མེད་ཡེ་ཤེས་རྡོ་རྗེ་ཡིས། ། བག་ཆགས་སྒྲིབ་པ་ཟད་པར་མཛད། ། རྗེ་བཙུན་མི་ལའི་ཞལ་སྔ་ནས། ། རྒྱ་གར་གྱི་ནཱ་རོ་པཎ་ཆེན་དང་། ། བོད་ཀྱི་མི་ལ་རྣལ་འབྱོར་གཉིས། ། འོད་གསལ་གྱི་ངང་དུ་གཅིག་ཏུ་འདྲེས། ། དཔལ་ནཱ་རོ་པཎ་ཆེན་གྱི་གདམས་ངག་དེ། ། བདག་མི་ལ་རས་པའི་ཐུགས་ལ་ཤར། ། རྡོ་རྗེའི་མགུར་དུ་བཀའ་སྩལ་གསུངས། ། བདག་རི་ཁྲོད་འགྲིམས་པའི་རྣལ་འབྱོར་པ། ། སྤྲང་པོ་དབུས་ན་ཡོད་པ་དང་། ། ཁམས་ན་ཡོད་པའི་དགེ་བའི་བཤེས། ། ཇི་ལྟར་ཆུ་ལ་ཆུ་བཞག་དང་། ། ཇི་ལྟར་མར་ལ་མར་བཞག་ལྟར། ། ལུས་ངག་ཡིད་གསུམ་གཅིག་ཏུ་འདྲེས། ། འཕགས་པ་ཀ་ཏཱ་ཡ་ན་ལ། ། ཡུལ་མཐར་གནས་པའི་གྲོ་ཞུན་སྐྱེས། ། འཕགས་པ་རྣ་བ་བྱེ་བ་རིས། ། དགྲ་བཅོམ་འབྲས་བུ་ཐོབ་པའི་ཚེ། ། མཁན་པོ་སངས་རྒྱས་བཅོམ་ལྡན་འདས། ། བདག་གིས་ཆོས་སྐུའི་ཞལ་མཐོང་ཡང་། ། ད་རུང་གཟུགས་སྐུ་མ་མཐོང་བས། ། སྟོན་པ་ཉིད་དང་མཇལ་དོན་དུ། ། གསོལ་བ་བཏབ་པ་ཇི་ལྟ་བར། ། སྔོན་གྱི་ཐུགས་དགོངས་མངའ་བ་ལ། ། ལེ་ལོ་ཕྱི་བཤོལ་མ་མཛད་པར། ། ཇི་ལྟར་དགོངས་པ་བཞིན་དུ་མཛད། ། འདི་བྲིས་དགེ་བའི་རྩ་བ་དེས། ། འགྲོ་ཀུན་བྱང་ཆུབ་མཆོག་ཐོབ་ཤོག། ཡིག་རྟེན་དུ་དབུ་ཞུ་གཅིག་འབུལ་ཞིང་མཆིས། ། དགེ་བའི་བཤེས་གཉེན་རུང་རྒང་པ་ལ་སྤྲིངས་པའོ། ། ། ། ««